钦定古今图书集成/明伦汇编/氏族典/第080卷 > 吴与弼
## 钦定古今图书集成/明伦汇编/氏族典/第080卷 > 吴与弼

按《明外史吴与弼传》：“与弼，字子传，世称康斋先生，崇
仁人。父溥，建文时为国子司业，永乐中为翰林修撰。
与弼家贫，躬亲耕稼，非其义一介不取，四方来学者，
教诲不倦。正统十一年，山西佥事何自学荐于朝，其
后御史涂谦、抚州知府王宇复荐之，俱不出。景泰七
年，御史陈述又请侍经筵，竟不至。天顺元年，石亨欲”
引贤者为己重，谋于大学士李贤，属草疏荐之。敕遣
行人曹隆赐玺书，赍礼币，征与弼赴阙，遂授左春坊
左谕德。与弼疏辞，不许。乃请以白衣就邸舍假读中
秘阁书。帝曰：“欲观秘书，且勉受职，徐听还山可也。”命
贤为谕意。与弼留京师二月，遂请疾笃。赐敕慰劳，赍
银币，遣行人送还。与弼乃上《崇圣志》《广圣学》等十事，
表谢而归。初与弼应召时，以敕书崇重，意当大用，而
宫僚无事，惧不得即行其志，以塞人望，故卒不受。成
化五年卒。